רצח הימאים הישראלים בברצלונה

רצח הימאים הישראלים בברצלונה הוא פיגוע חטיפה ורצח אשר התרחש ב-5 באוקטובר 1985. שני ימאים ששירתו באונייה ישראלית שעגנה בנמל ברצלונה שבספרד ירדו לחוף והתפתו להצטרף אל אנשים שהתברר כי היו מחבלים. הם נחטפו, עונו ונרצחו.

הרצח היה חלק משרשרת של פיגועים נגד ישראלים ויהודים בסתיו 1985 (ביום הרצח התרחש גם הפיגוע בראס בורקה). מקצתם נערכו לאחר הפצצת חיל האוויר הישראלי על מפקדות המחבלים בתוניס.

הרצח
ציון אבו, בן 33 מקריית ים ויעקב אבו, בן 32 מחיפה (לא היו קרובי משפחה) שירתו כימאים באוניית המכולות "צים קליפורניה". האונייה נבנתה באיטליה בשנת 1971 ושירתה את חברת צים מ-1976 ועד 1992.

האונייה הפליגה ב-26 בספטמבר 1985 מנמל חיפה בדרכה לארצות הברית. היא עגנה בנמל ברצלונה ב-4 באוקטובר. מספר ימאים מצוות האוניה ובהם ציון אבו ויעקב אבו ירדו לחוף. השניים לא שבו לאונייה. לאחר עיכוב של מספר שעות ממועד ההפלגה המיועד לה הפליגה האונייה לדרכה בלעדיהם. רב-החובל דיווח לפני כן למשטרה המקומית על היעדרותם של השניים.

ב-9 באוקטובר נקראה משטרת ברצלונה לדירה ברחוב ולנסיה מס' 474. השוטרים מצאו בה שתי גופות של גברים שנרצחו ביריות ובדקירות סכין. הגופות זוהו כגופות הימאים. התברר כי הם הוחזקו בדירה, ושם עונו במשך שעות לפני שנרצחו.

יום לפני מציאת הנרצחים צלצל אלמוני בטלפון למשרד סוכנות הידיעות UPA בברצלונה והודיע כי כוח 17 "חיסל מלחים מהספינה הציונית קליפורניה".

לאחר הרצח
חקירת הרצח מצאה שהדירה נשכרה על ידי ירדני בעל אזרחות ספרדית, בשם אוסאמה א-זהיר. הוא העיד כי השכיר את הדירה לירדני אחר. נמצאו ראיות למעורבותו ברצח של אדם שלישי, שהיה מוכר לאינטרפול כטרוריסט. אף נמצאה תמונה שבה נראו הוא ושני הימאים שותים יחד בירה בדירה שבה נרצחו.

העיתון הספרדי "אל פאיס" טען ששלטונות ספרד קבעו כי שני הימאים שנרצחו היו אנשי המוסד למודיעין ולתפקידים מיוחדים, כי הם הפליגו במסווה של מלחים כדי להקל על מעברם בין מדינה למדינה, וכי הם יצאו לברצלונה כדי להיפגש עם האנשים שלבסוף רצחו אותם. עוד הועלתה הטענה כי שני הימאים היו אלו ששכרו את הדירה שבה נרצחו.

החקירה שלאחר המוות שניהלו שלטונות ספרד הביאה לעיכוב בהחזרת גופות הנרצחים לישראל. לעיכוב תרמה גם העובדה שבאותה עת לא התקיימו יחסים דיפלומטיים רשמיים בין שתי המדינות.

ב-18 באוקטובר הובאו ארונות שני הנרצחים לישראל בטיסה במטוס ששכרה חברת צים. הם הובאו לקבורה באותו יום בבית הקברות שדה יהושע בחיפה בהלוויה ממלכתית, זה לצד זה. לפני ההלוויה הוצבו ארונותיהם במשך כשעה ברחבת כיכר מאירהוף בעיר. בהלוויה השתתף שר התחבורה חיים קורפו.

קישורים חיצוניים
 
 
 ידיעות מאתר עיתונות יהודית היסטורית:
 הנריק צימרמן, דוד זוהר, יוסף ולטר ויהודה גורן, 'שני ימאים ישראלים נרצחו, קרוב לוודאי על ידי מחבלים' (המשך), מעריב, 10 באוקטובר 1985
 הנריק צימרמן ודוד זוהר, החוקרים בספרד: שני הימאים הישראלים עונו לפני שנרצחו (המשך), מעריב, 11 באוקטובר 1985
 בדם קר, מעריב, 11 באוקטובר 1985
 דוד זוהר, "ביקשתי מיעקב שישמור על עצמו ויחזור בריא", מעריב, 11 באוקטובר 1985
 יהודה גורן, "כשציון לא שב מהחוף הבנו שקרה משהו חמור", מעריב, 11 באוקטובר 1985
 יהודה גורן וברוך נאה, 'צים': נפיק את הלקחים מרצח 2 הימאים הישראליים בספרד, מעריב, 11 באוקטובר 1985
 אורי שרון, קובי מנדל, "נסמוך פחות על זרים", חדשות, 11 באוקטובר 1985
 ענת מידן, כמוני עומדים ילדים על החוף, חדשות, 18 באוקטובר 1985
 ככה מחקו לו את החיוך, חדשות, 18 באוקטובר 1985
 אתי חסיד, מרים אבו ובתה, שמונה חודשים אחרי, חדשות, 20 ביוני 1986
 "הארגון נותן לי לפחות איזה פתח של תקווה", תקווה - בטאון ארגון נפגעי פעולות האיבה, מס' 22, מרץ 2012.

הערות שוליים

פיגועים נגד ישראלים בחוץ לארץ
פיגועי טרור בספרד
ברצלונה: היסטוריה
צים
פעולות טרור ב-1985
1985 בישראל